Iktatószám: T/29-4/2023.

**Jegyzőkönyv**

**Készült**: A Pénzügyi Bizottság és a Térségfejlesztési Bizottság 2023. június 8-i, a Megyeháza Földszinti 5. sz. termében tartott együttes üléséről.

**Jelen vannak**: a mellékelt jelenléti ívek szerint

**Fodor Márk:** Tisztelettel köszönti a megjelenteket, a meghívott vendégeket, a Hivatal dolgozóit, Alelnök Urakat. A Térségfejlesztési Bizottság részéről megállapítja, hogy a bizottság határozatképes, és a kiküldött napirendet szavazásra bocsátja.

**11/2023. (VI.8.) TB számú határozat**

*A Zala Vármegyei Közgyűlés Térségfejlesztési Bizottsága az elnök által előterjesztett napirendet 5 igen szavazattal egyhangúan elfogadta.*

**Zakó László**: Tisztelettel köszönti a Pénzügyi Bizottság tagjait, Alelnök Urakat, a Hivatal dolgozóit és a megjelenteket. Megállapítja, hogy a bizottság minden tagja megjelent és határozatképes. A kiküldött meghívót és a napirendi pontokat megkapták, kérdezi a bizottság tagjaitól, hogy van-e valakinek javaslata, kérdése a kiküldött napirenddel kapcsolatban. Ennek hiányában a napirendi pontokat szavazásra bocsátja.

**16/2023. (VI.8.) PB számú határozat**

*A Zala Vármegyei Közgyűlés Pénzügyi Bizottsága az elnök által előterjesztett napirendet 5 igen szavazattal egyhangúan elfogadta.*

**Napirend tárgyalása**:

1. Rendelet-tervezet Zala Vármegye Önkormányzata 2023. évi költségvetésének módosítására

**Zakó László**: Felkéri Hellerné Vizsy Rita gazdasági vezető asszonyt a napirendi pont szóbeli kiegészítésére.

**Hellerné Vizsy Rita:** A költségvetés főösszege 1.210.673 e Ft-ról 1.230.260 Ft-ra emelkedik.

Pályázati bevétel, valamint az energia-áremelkedés miatti kormányzati támogatás került átvezetésre a költségvetési rendeleten.

**Zakó László**: Köszöni a szóbeli kiegészítést. Az írásbeli anyagot megkapták, olvasták. Megkérdezi a bizottság tagjaitól, hogy van-e valakinek kérdése, hozzászólása az anyaggal kapcsolatban. Kérdés, hozzászólás hiányában szavazásra bocsátja a napirendet.

**17/2023. (VI.8.) PB számú határozat**

*A Zala Vármegyei Közgyűlés Pénzügyi Bizottsága a „Rendelet-tervezet Zala Vármegye Önkormányzata 2023. évi költségvetésének módosítására” című napirendi pontot 5 igen szavazattal egyhangúan elfogadta.*

**Fodor Márk:** Kérdezi a térségfejlesztési bizottság tagjait, hogy kérdés, hozzászólás van –e a napirenddel kapcsolatban, ennek hiányában a napirendet szavazásra teszi fel.

**12/2023. (VI.8.) TB számú határozat**

*A Zala Vármegyei Közgyűlés Térségfejlesztési Bizottsága a „Rendelet-tervezet Zala Vármegye Önkormányzata 2023. évi költségvetésének módosítására” című napirendi pontot 5 igen szavazattal egyhangúan elfogadta.*

2. Beszámoló a Zala Megyei Vállalkozásfejlesztési Alapítvány 2022. évi működéséről

**Fodor Márk:** Sok szeretettel köszönti Igazgató-helyettes urat. Be kell, hogy vallja, hogy a Zala Megyei Vállalkozásfejlesztési Alapítvány Mikrohitel Bizottságának hosszú éveken keresztül tagja volt, ezért elfogult, de nem jogi értelemben. Felkéri Kustán Gyula ügyvezető igazgató-helyettes urat a napirendi pont szóbeli kiegészítésére.

**Kustán Gyula:** Tisztelettel köszönti a megjelenteket. A Zala Megyei Vállalkozásfejlesztési Alapítvány 2022. évi működéséről készült közhasznúsági beszámoló anyagát megküldték, amely alapján látható, hogy a 2022. évben sikeres évet zártak, 1,436 Mrd Ft mérlegfőösszeget értek el. Ez 2021. évhez képest 100 millió Ft-os növekedést jelent. Az Alapítvány 207 millió Ft árbevételt ért el és 221 millió Ft tárgyévi nyereséget realizált, miközben a működési költségek 13 M Ft-tal csökkentek az előző évhez képest. Továbbá a Sberbank végelszámolása miatt bent ragadt 156 millió Ft összeget is visszakapta az Alapítvány.

**Zakó László:** Köszöni a szóbeli kiegészítést. Régóta szeretné feltenni a kérdést, hogy milyen technikai, vagy egyéb oka van annak, hogy ügyvezető igazgató-helyettesi rangban és nem igazgatói pozícióban látja el az Alapítvány vezetését. Továbbá, a Közgyűlésen szerette volna feltenni a kérdést, de megragadja a lehetőséget, hogy megkérdezze, a nagykanizsai pályázatok száma miért van alatta a megyei átlagnak. Ez 20 éve így van. Sajtóhírek alapján ez nem a valóságot tükrözi.

**Kustán Gyula:** Először a második kérdésre válaszol. Az oka az, hogy a hitelezési tapasztalattal rendelkező munkatárs szerényebb képességű e téren, míg a Széchenyi Kártya termékbírálatának több mint felét viszont ő vizsgálta meg, vagyis utóbbi területen kiemelkedően teljesít. Természetesen a sikeres hitelezési tevékenységhez szükséges a vállalkozói oldalról jelentkező igény is az alapítvány által nyújtott szolgáltatások iránt.

**Zakó László:** 23 évvel ezelőtt ő maga is foglalkozott a Mikrohitel pályázatokkal.

**Dr. Mester László:** Az első kérdésre válaszol. Az Alapítvány alapító okiratában ügyvezető és ügyvezető igazgató-helyettesi megbízatások szerepelnek. Az ügyvezető igazgató-helyettesi tisztség betöltéséről - ha szükséges - a Kuratórium tud gyors döntést hozni, ez két testületi ülés közötti időszakban biztosítja annak a lehetőségét, hogy az alapítvány ne maradjon döntési jogkörrel rendelkező vezető nélkül.

**Zakó László:** Kérdezi, hogy van –e akadálya, hogy igazgatói rangot kapjon.

**Dr. Mester László:** Jelenleg az ügyvezető igazgató helyettesi tisztség betöltésével biztosított a korábban ismertetett eljárásrend szerint az alapítvány vezetése.

**Fodor Márk:** Kérdezi, hogy a bizottság tagjainak van –e kérdése, vagy hozzászólása az előterjesztéssel kapcsolatban. Ennek hiányában szavazásra bocsátja a napirendi pontot.

**13/2023. (VI.8.) TB számú határozat**

*A Zala Vármegyei Közgyűlés Térségfejlesztési Bizottsága a „Beszámoló a Zala Megyei Vállalkozásfejlesztési Alapítvány 2022. évi működéséről” című napirendi pontot 5 igen szavazattal egyhangúan elfogadta.*

**Zakó László:** Kérdezi a bizottság tagjaitól, hogy van-e valakinek kérdése, hozzászólása az előterjesztéssel kapcsolatban. Kérdés, hozzászólás hiányában szavazásra bocsátja a napirendet.

**18/2023. (VI.8.) PB számú határozat**

*A Zala Vármegyei Közgyűlés Pénzügyi Bizottsága a „Beszámoló a Zala Megyei Vállalkozásfejlesztési Alapítvány 2022. évi működéséről” című napirendi pontot 5 igen szavazattal egyhangúan elfogadta.*

3. Zala Vármegye Önkormányzata által benyújtott pályázatok jóváhagyása

**Fodor Márk:** Felkéri dr. Mester Lászlót az előterjesztés szóbeli kiegészítésére.

**Dr. Mester László:** 5 pályázat került benyújtásra, amelyből 2 hazai 100%-os finanszírozású, 2 határmenti pályázat esetében 5%-os saját forrást szükséges biztosítani a pályázat megvalósításához, és 1 Duna Transznacionális pályázatnál szintén 5 % önerő biztosítása szükséges. Valamennyi pályázat benyújtásra került, a bírálatot várják. Az önerőt a pályázat nyertessége esetén szükséges biztosítani.

**Zakó László:** Már 2 kormányzati ciklus óta a kerékpárút-fejlesztés a központi irány. Éppen egy tegnap megjelent magyar sajtóhírt olvasott, hogy egy elhagyott letenyei telep mellett kerékpáros pihenőt építettek, uniós és megyei forrásból. Előzetesen kérdezi, hogyan lehetséges ez, hiszen itt senki sem kerékpározik. Véleménye szerint botrányos ez a megyei kerékpárút fejlesztés. Kérdezi, hogyan fordulhat elő a fent említett példa? Az igényeket szerinte rosszul mérték fel.

**Dr. Mester László:** Kérdezi, hogy milyen pályázatról van szó, és milyen konstrukció keretében történt a fejlesztés.

**Zakó László:** Úgy tudja, hogy a megye támogatásával.

**Dr. Mester László:** Ez nem megyei pályázat volt. A megyei pályázatok esetében ilyen helyzet nem fordulhat elő. A korábbi TOP kerékpár pályázatoknál, mint például a kisrécsei szakasz – mai napon került megtartásra az ünnepélyes átadó –, a hálózatosodást biztosító előzetes szakaszra költségnövekmény került beadásra, illetve a Zalasárszeg-Galambok közötti projekt kapcsán közbeszerzési eljárás indítása zajlik. Ha ez a szakasz is bekerült volna az önkormányzat projektjeibe, vagy akár csak megkérdezték volna a véleményüket, akkor szakmai segítséget tudtak volna nyújtani a projekt előkészítésében.

**Zakó László:** A megyénkben található olyan kerékpárút is Rédics mellett, amely a búzatáblában végződik.

**Bene Csaba:** Ki szeretné egészíteni Főjegyző úr hozzászólását azzal, hogy körülbelül 10 éve került fel Zala Megye a kerékpárutak térképére, akkor kezdődtek a kerékpárút fejlesztések. Akkor is voltak és most is vannak vakon végződő kerékpárutak. De nem szabad mondani, hogy botrányos, mert majd folytatják a kerékpárút fejlesztést, és egybeépülnek a különálló szakaszok. Tornyiszentmiklóstól jelenleg Becsehelyig tart kerékpárút tervezése, és Becsehelytől pedig egészen Nagykanizsáig fog tartani a tervek szerint. És most csak a Dél-zalai térségről beszél. Amennyiben a fejlesztések elkészülnek, akkor Nagykanizsától egészen Budapestig lehet majd kerékpározni.

**Pácsonyi Imre:** A pályázati feltételek szerint a kerékpárutaknak végesnek kell lennie, az adott terület közigazgatási határáig kell, hogy menjen. Amit bizottsági elnök úr szóba hozott az újságcikk alapján, ilyen pályázat nem járt az önkormányzatnál és nem támogatta a megye. Az említett rédicsi kerékpárút fejlesztés pedig jó pár ciklussal ezelőtt végződött, továbbá a szlovén fél elképzelése és tervei is kellenek ahhoz, hogy a két szakasz összeérjen a határmentén.

**Zakó László:** Tegnap esti hír volt, így gondolta, ennek apropójából felveti kérdését.

**Pácsonyi Imre:** A Balatonfelvidéki Nemzeti Park igazgatója reagált a hírekre, mint a projekt kivitelezője. A cikk másik részére reagálva hozzáteszi, hogy a telep betölti a maga funkcióját, a cikk írója minden bizonnyal más funkcióra gondolt.

**Bene Csaba:** Inkább a nagykanizsai kerékpárutak fejlesztésében lenne szükséges az előrelépés, hogy Nagykanizsa közigazgatási határáig legyenek végre megépítve azok, hiszen a vármegyei önkormányzat által végrehajtás alatt álló pályázatok feltételezik a kanizsai kapcsolat meglétét is.

**Zakó László:** Rajta nem múlik, sem pedig az általa képviselt gazdasági társaságon, hiszen most is biztosítanak területet a folyamatban lévő építkezések végrehajtásához.

**Fodor Márk:** Kérdezi, van –e valakinek egyéb észrevétele ebben a túlboncolt témában. Amennyiben nincs, az előterjesztést szavazásra bocsátja.

**14/2023. (VI.8.) TB számú határozat**

*A Zala Vármegyei Közgyűlés Térségfejlesztési Bizottsága „Zala Vármegye Önkormányzata által benyújtott pályázatok jóváhagyása.” című napirendi pontot 5 igen szavazattal egyhangúan elfogadta.*

**Zakó László:** Kérdezi a bizottsági tagokat, hogy van-e valakinek kérdése, hozzászólása az előterjesztéssel kapcsolatban. Ennek hiányában a napirendi pontot szavazásra bocsátja.

**19/2023. (VI.8.) PB számú határozat**

*A Zala Vármegyei Közgyűlés Pénzügyi Bizottsága „Zala Vármegye Önkormányzata által benyújtott pályázatok jóváhagyása.” című napirendi pontot 5 igen szavazattal egyhangúan elfogadta.*

**Zakó László**: Az együttes bizottsági ülést bezárja, köszöni a megjelentek részvételét.

K.m.f.

 Zakó László Fodor Márk

 a Pénzügyi Bizottság elnöke a Térségfejlesztési és Pénzügyi

 Bizottság elnöke